ดาวโจนส์ร่วงกว่าพันจุด/น้ำมันลงแรง
หุ้นดาวโจนส์ปิดร่วง 1,164.52 จุด กังวลเงินเฟ้อฉุดธุรกิจค้าปลีก ด้านราคาน้ำมันลง2.81 ดอลลาร์ ขณะที่ทองคำลบ3ดอลลาร์
19 พ.ค. 2565

ดัชนีเฉลี่ยอุตสาหกรรมดาวโจนส์ปิดที่ 31,490.07 จุด ร่วงลง 1,164.52 จุด หรือ -3.57%, ดัชนี เอสแอนด์พี 500 ปิดที่ 3,923.68 จุด ลดลง 165.17 จุด หรือ -4.04% และดัชนี แนสแดค ปิดที่ 11,418.15 จุด ลดลง 566.37 จุด หรือ -4.73%ดัชนีดาวโจนส์ตลาดหุ้นนิวยอร์กปิดร่วงลงกว่า 1,100 จุดในวันที่18 พ.ค. รุนแรงที่สุดนับตั้งแต่เดือนมิ.ย. 2563 เนื่องจากนักลงทุนกังวลว่าภาวะเงินเฟ้อในสหรัฐเริ่มส่งผลกระทบต่อผลประกอบการของบริษัทค้าปลีก นอกจากนี้ ตลาดยังถูกกดดันจากการที่นายเจอโรม พาวเวล ประธานธนาคารกลางสหรัฐ (เฟด) ยืนยันว่า เฟดไม่ลังเลที่จะปรับขึ้นอัตราดอกเบี้ยสูงสุดเท่าที่จำเป็นเพื่อสกัดเงินเฟ้อสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมิถุนายน ลดลง 2.81 ดอลลาร์ ปิดที่ 109.59 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกรกฎาคม ลดลง 2.81 ดอลลาร์ ปิดที่ 109.11 ดอลลาร์ต่อบาร์เรล หลังมีรายงานว่าโรงกลั่นน้ำมันในสหรัฐเร่งเพิ่มการผลิตเพื่อรับมือกับสต็อกที่ลดลงอย่างมาก นอกจากนี้ ตลาดน้ำมันยังปรับตัวลงตามทิศทางตลาดหุ้นสหรัฐที่ทรุดตัวลงอย่างหนักเนื่องจากความกังวลเกี่ยวกับวิกฤตเงินเฟ้อราคาทองคำโคเม็กซ์งวดส่งมอบเดือนมิถุนายน ลดลง 3 ดอลลาร์ ปิดที่ 1,815.90 ดอลลาร์ต่อออนซ์